***PÁLYÁZATI FELHÍVÁS***

*Székesfehérvár Megyei Jogú Város Önkormányzata pályázatot hirdet a Székesfehérvári Balett Színház (8000 Székesfehérvár, Szabadságharcos út 59.) igazgatói munkakörének betöltésére*

1. ***Az intézmény közfeladata, jogállása:***

*A Székesfehérvári Balett Színház (a továbbiakban: intézmény) az előadó-művészeti szervezetek támogatásáról és sajátos foglalkoztatási szabályairól szóló 2008. évi XCIX. törvény (a továbbiakban: Emtv.) 44. § 2. és 7. pontja alapján:*

1. *művészeti tevékenysége szerinti megjelölése: balettegyüttes,*
2. *működése szerinti típusmegjelölése: produkciós színház,*
3. *közfeladata: táncművészetei tevékenységet ellátó előadó-művészeti szervezet.*

*Az intézmény jogállása: önálló jogi személyként működő költségvetési szerv.*

1. ***Az intézmény költségvetésének fő előirányzatai:***

*2021. évi tervezett költségvetési előirányzat (eFt-ban)*

|  |  |  |
| --- | --- | --- |
| *Bevételek:* | *Intézmény működési bevételei:* | *36.508* |
|  | *Önkormányzati támogatás:* | *163.933* |
|  | *Maradvány igénybevétele (átvett pénzeszköz maradványa)* | *2.900* |
|  | ***Összesen:*** | ***203.341*** |

|  |  |  |
| --- | --- | --- |
| *Kiadások:* | *Személyi juttatások* | *115.805* |
|  | *Munkaadókat terhelő járulékok* | *17.729* |
|  | *Dologi kiadások* | *69.807* |
|  | ***Összesen:*** | ***203.341*** |

*A járványügyi veszélyhelyzet és készültség következményeként a 2021. évi költségvetési előirányzatok módosulhatnak. A számított álláshelyek száma: 23.*

1. ***Az igazgató foglalkoztatása:***

*Az intézmény vezetőjének (továbbiakban: igazgató) foglalkoztatása az Emtv. és a Munka Törvénykönyvéről szóló 2012. évi I. törvény (továbbiakban: Mt.) vezető állású munkavállalókra vonatkozó rendelkezései alkalmazásával határozott időtartamra szóló munkaviszony keretében az Mt. 45. § (5) bekezdésében foglaltak szerint 3 hónap próbaidő kikötésével történik.*

*A munkaviszony határozott időtartamra,* ***2021. augusztus 1. napjától 2024. július 31.*** *napjáig jön létre. A munkába lépés napja: 2021. augusztus 1.*

*Javadalmazás: az igazgató havi bruttó munkabére 600.000 Ft.*

*Az összeférhetetlenség tekintetében az Mt. 211. §-ában és az Emtv. 41. § (2) bekezdésében meghatározott szabályok irányadóak. Az igazgató az intézménynél a munkakörébe nem tartozó művészi, művészeti feladatot a munkáltató előzetes, írásbeli engedélyével az igazgatói munkakörbe tartozó feladatok ellátásának veszélyeztetése nélkül végezhet.*

1. ***Az igazgató feladata:***

* *felelős vezetőként az intézmény irányítása, tevékenységének ellenőrzése, a fenntartói megállapodásnak megfelelő, eredményes működésének biztosítása, a vagyon megőrzése,*
* *az intézményre vonatkozó jogszabályokban, az intézmény alapító okiratában, a fenntartói megállapodásban, a szervezeti és működési szabályzatában, az irányító szerv döntéseiben foglaltak végrehajtása,*
* *az államháztartásról szóló 2011. évi CXCV. törvény és végrehajtási rendeleteiben a költségvetési szerv gazdálkodására és a költségvetési szerv vezetőjére vonatkozó előírások betartása,*
* *a költségvetési támogatások, bevételek és egyéb források mértékét figyelembe vevő intézményi gazdálkodás, létszámgazdálkodás,*
* *törekvés a fenntartói forrásokat kiegészítő pályázati és szponzori támogatások hatékony növelésére,*
* *az intézmény művészeti programjának kidolgozása,*
* *alkotó együttműködés a város előadó-művészeti, kulturális, közművelődési intézményeivel,*
* *a kulturális programok, városi rendezvények, állami ünnepek megvalósítása során együttműködés a Polgármesteri Hivatallal, a Székesfehérvári Közösségi és Kulturális Központtal,*
* *együttműködés az irányítói jogokat gyakorló önkormányzattal (továbbiakban: önkormányzat), a Polgármesteri Hivatallal, a gazdálkodási feladatot ellátó Székesfehérvári Intézményi Központtal,*
* *az önkormányzat felkérésére közreműködés városi rendezvények megvalósításában,*
* *Székesfehérvár Megyei Jogú Város városmarketingjének, turisztikai potenciáljának erősítése érdekében együttműködés a Székesfehérvári Turisztikai Közhasznú Nonprofit Kft-vel, a Székesfehérvári Közösségi és Kulturális Központtal és a Fehérvár Médiacentrum Kft-vel.*

1. ***A pályázattal kapcsolatos előírások:*** 
   1. ***Pályázati feltételek:***

* *az előadó-művészeti szervezet vezetőjének választására irányuló pályázati eljárásról és a munkakör betöltésének szabályairól szóló 155/2017. (VI. 15.) Korm. rendelet – a továbbiakban: Vhr. – 8. § (1) bekezdés a) pontjában és (2) bekezdésében meghatározott szakirányú felsőfokú végzettség,*

*(Szakirányú felsőfokú végzettségnek minősül a felsőfokú oktatási intézményben szerzett, az intézmény alaptevékenységének megfelelő felsőfokú végzettség és szakképzettség, vagy jogász, vagy közgazdász szakképzettség. A szakirányú felsőfokú végzettség és szakképzettség megszerzésének követelménye alól a Kossuth-díjban, a Magyar Köztársaság Kiváló Művésze és a Magyar Köztársaság Érdemes Művésze, valamint a Magyarország Kiváló Művésze és Magyarország Érdemes Művésze díjban részesített, valamint a művészet tudományterületen színházművészet, zeneművészet, tánc- és mozdulatművészet tudományágban tudományos (PhD vagy DLA) fokozatot szerzett személy mentesül.)*

* *a Vhr.8. § (1) bekezdés b) pontjában és (4) bekezdésében meghatározott legalább ötéves szakmai gyakorlat vagy legalább hároméves előadó-művészeti szervezetben szerzett vezetői gyakorlat,*

*(Szakmai gyakorlatnak minősül a valamely előadó-művészeti szervezetnél, a szervezet alaptevékenységének megfelelő és ahhoz közvetlenül kapcsolódó munkakörben, munkavégzésre irányuló egyéb jogviszony esetében pedig az ilyen feladatkörben eltöltött idő. Vezetői gyakorlatnak minősül a valamely előadó-művészeti szervezetnél vezetői vagy magasabb vezetői munkakörben, vagy e feladatkörben munkavégzésre irányuló egyéb jogviszonyban eltöltött idő.)*

* *büntetlen előélet, cselekvőképesség, ne álljon a foglalkozás gyakorlásától eltiltó jogerős ítélet hatálya alatt,*
* *vagyonnyilatkozat-tételi kötelezettség vállalása.*
  1. ***Az elbírálás során előnyt jelenthet:***
* *előadó-művészeti működtetési területen szerzett, három évnél hosszabb vezetői gyakorlat,* 
  1. ***A pályázat részeként benyújtandó iratok, igazolások:***
* *a pályázó magyar nyelvű szakmai önéletrajza, amely tartalmazza a pályázó telefonszámát és elektronikus levélcímét,*
* *90 napnál nem régebbi hatósági erkölcsi bizonyítvány eredeti példánya,*
* *állami kitüntetések, díjak felsorolása, másolata,*
* *a megszerzett iskolai végzettség, képzettség pontos megnevezése, megszerzés ideje, tanúsító okirat száma, oktatási intézmény megnevezése, pályázat benyújtásakor bemutatandó az eredeti okirat, külföldön szerzett bizonyítvány esetében a külföldi bizonyítványok és oklevelek elismeréséről szóló 2001. évi C. törvény szerinti elismerésről és honosításról szóló okirat,*
* *a szakmai gyakorlatot bizonyító, az ellátott munkakör (feladatkör) megnevezését és időtartamát is tartalmazó, magyar nyelvű, az előadó-művészeti szervezet, vagy annak fenntartója, tulajdonosa, jogutódja nevében nyilatkozattételre, igazolás kiadására jogosult által kiadott hiteles igazolás(ok),*
* *nyilatkozat az Mt. 211. §-ában meghatározott összeférhetetlenségi ok fennállására vonatkozóan, megjelölve az esetleges összeférhetetlenség jellegét, formáját,*
* *amennyiben a pályázathoz a pályázón kívüli személy önéletrajza, nyilatkozata kerül csatolásra, úgy e személy magyar nyelvű nyilatkozata arról, hogy a pályázati eljárás keretében személyes adatai kezeléséhez, a becsatolt irat tartalmának megismeréséhez hozzájárul, hozzájárulás hiányában a csatolt irat, nyilatkozat nem vehető figyelembe,*
* *nyilatkozat arról, hogy az intézmény alkalmazottai előtt vállalja-e a bemutatkozást és ezzel egyidejűleg hozzájárul-e az 5.4. pontban meghatározott szakmai programnak az alkalmazottak részére történő átadásához,*
* *a város honlapján a* [*https://www.szekesfehervar.hu/adatvedelem*](https://www.szekesfehervar.hu/adatvedelem) *elérésű oldalon közzétett „Nyilatkozat - intézményvezetői pályázattal kapcsolatos adatkezeléshez” című aláírt nyilatkozat, amely a személyes adatok kezelése, a vagyonnyilatkozat-tételi kötelezettség teljesítése és a pályázat zárt ülésen történő tárgyalásával kapcsolatos nyilatkozatokat tartalmazza.*

*Az 5.3. pontban felsorolt dokumentumok tekintetében* ***hiánypótlásra*** *a benyújtást követően egy alkalommal, legkésőbb a pályázati határidő lejártát követő 3 munkanapon belüli beérkezéssel van lehetőség. Pályázat kiírója hiánypótlásra felhívást nem bocsát ki.*

*A pályázónak a személyes adatok kezeléséhez hozzájáruló nyilatkozata hiányában a pályázat érdemben nem vizsgálható.*

* 1. ***A pályázatnak kötelezően tartalmaznia kell az alábbi, magyar nyelvű szakmai programot:***
* *a 2021. évi önkormányzati támogatás nagyságrendjének mértékét figyelembe vevő, az igazgatói megbízás időszakára vonatkozó működtetési koncepciót, ezen belül a bevételek és kiadások tervezett struktúráját, a források, a nézőszám, a támogatások növelésének lehetőségét, a szakmai koncepció megvalósítását szolgáló gazdasági stratégiát,*
* *az intézmény racionális szervezeti felépítésének tervezetét,*
* *a megvalósítani kívánt hosszabb távú művészeti koncepciót, szakmai elképzeléseket, produkciós terveket, amely figyelembe veszi az intézmény művészeti hagyományait,*
* *az intézmény adottságainak figyelembevételével a játszóhelyekre vonatkozó konkrét elképzeléseket,*
* *az alkotótársak, együttműködő szakmai partnerek felsorolását,*
* *marketing, PR, belső kommunikációs stratégiai elképzeléseket,*
* *belföldi és külföldi szakmai kapcsolatokra, együttműködésekre vonatkozó elképzeléseket.*

*Az 5.4. pontban felsorolt kötelező tartalmi elemek tekintetében* ***hiánypótlásra nincs lehetőség.***

* 1. ***A pályázat formai előírásai:***

*A pályázati anyagot egy eredeti, nyomtatott, a pályázó által aláírt példányban kell benyújtani.*

*A pályázatot tartalmazó zárt borítékra rá kell írni: „Balett igazgatói pályázat”*

1. ***A pályázattal kapcsolatos tájékoztatás***

*A pályázók a pályázatok elkészítéséhez azonos tartalmú pályázati dokumentációt kaphatnak, mely tartalmazza az intézmény:*

* *alapító okiratát,*
* *szervezeti és működési szabályzatát,*
* *fenntartói megállapodását.*

*A pályázati dokumentáció a Polgármesteri Hivatal Közművelődési és Civil Kapcsolatok Irodájától az 22/537-153-as telefonszámon, illetve a* [*hamvasi.mercedesz@pmhiv.szekesfehervar.hu*](mailto:hamvasi.mercedesz@pmhiv.szekesfehervar.hu) *címen kérhető.*

*A pályázattal kapcsolatban további tájékoztatás:*

* *az intézmény működésével kapcsolatos kérdésekben a pályázók a Polgármesteri Hivatal Kulturális, Intézményi és Civil Kapcsolatok Főosztálya vezetőjétől, Pálóczy Renátától a 22/537-196-as telefonszámon, illetve a* [*paloczy.renata@pmhiv.szekesfehervar.hu*](mailto:paloczy.renata@pmhiv.szekesfehervar.hu) *címen kérhetnek tájékoztatást.*
* *a pályázati feltételekkel, formai előírásokkal kapcsolatban a Polgármesteri Hivatal Személyügyi Irodáján a 22/537-189 telefonszámon vagy a* [*szemelyugy@pmhiv.szekesfehervar.hu*](mailto:szemelyugy@pmhiv.szekesfehervar.hu) *címen kérhető.*

*Az adatkezelésre vonatkozó tájékoztató a város honlapján a* [*https://www.szekesfehervar.hu/adatvedelem*](https://www.szekesfehervar.hu/adatvedelem) *elérésű oldalon érhető el.*

1. ***A pályázat közzététele, benyújtása:***

***A pályázati felhívás közzététele:*** *az Emberi Erőforrások Minisztériuma (*[*www.kormany.hu*](http://www.kormany.hu)*) és Székesfehérvár Megyei Jogú Város Önkormányzata internetes honlapján (*[*www.szekesfehervar.hu*](http://www.szekesfehervar.hu)*) történik.*

***A pályázat benyújtásának határideje:*** *pályázat az Emberi Erőforrások Minisztériuma honlapján történő közzétételtől számított 30 munkanapon belül nyújtható be.*

***A pályázat benyújtásának módja:***

*A pályázatokat Székesfehérvár Megyei Jogú Város Polgármesteri Hivatala Személyügyi Irodájára (8000 Székesfehérvár, Városház tér 1.) kell személyesen vagy írásbeli meghatalmazással rendelkező képviselő útján benyújtani Pápai Erzsébet főosztályvezetőhöz (tel.: 22/537-194) vagy Mazzag Károlyné dr. ügyintézőhöz (tel.: 22/537-189) előre egyeztetett időpontban, munkanapokon munkaidőben hétfőtől csütörtökig 7.30-16.00 óráig, pénteken 7.30-13.00 óráig.*

1. ***A pályázat érvényessége, az elbírálás rendje:***

*Érvényes a pályázat, ha a 7. pontban meghatározott határidőig, a pályázati felhívásban meghatározott módon, formában került benyújtásra, tartalmazza az 5.3. és 5.4. pontban megjelölteket, pályázó megfelel az 5.1. pontban foglalt pályázati feltételeknek. A pályázónak a személyes adatok kezeléséhez hozzájáruló, aláírt nyilatkozata hiányában a pályázat érdemben nem vizsgálható.*

***Az elbírálás rendje:***

*A pályázatok véleményezésére felkért szakmai bizottság és a döntésre javaslatot tevő Humán Közszolgálati Szakbizottság a pályázatokat a benyújtási határidő lejártát követő 30 napon belül véleményezik. A bizottságok, a Közgyűlés üléséről, valamint, ha vállalták az intézmény alkalmazottai előtti bemutatkozást, annak időpontjáról a pályázók az általuk megadott telefonszámon vagy elektronikus levélcímen kapnak értesítést. Az igazgató kinevezéséről Székesfehérvár Megyei Jogú Város Önkormányzat Közgyűlése dönt. Amennyiben a veszélyhelyzet a pályázatok elbírálásának ideje alatt is fennáll, a Humán Közszolgálati Szakbizottság nem ülésezik, a döntést a Közgyűlés hatáskörében eljáró Székesfehérvár Megyei Jogú Város Polgármestere hozza meg.*

*A pályázatok elbírálásáról a pályázók értesítést kapnak. A sikertelen pályázatokat a Vhr. 7. § (2) bekezdése alapján kezeljük.*

*A pályázat kiírója fenntartja magának a jogot, hogy a pályázatot eredménytelennek nyilvánítsa, továbbá nem vállalja semmilyen, a pályázat benyújtásából, eredményéből keletkező kár, a pályázat beadásával kapcsolatban felmerült költség megtérítését.*